AQSh Bobomurod Abdullayev ishi yuzasidan chuqur xavotirda
AQShning O'zbekistondagi elchisi Daniel Rozenblum Qirg'izistonda jurnalist Bobomurod Abdullayev hibsga olingani yuzasidan chuqur xavotir bildirmoqda. 
Bishkekka ko'ra, Abdullayev Toshkent iltimosiga ko'ra hibsda. O'zbekiston Bosh prokuraturasi buni tasdiqlagan, lekin Abdullayev nimada gumon qilinmoqda, unga qanday ayblov qo'yiladi, O'zbekiston hukumati bu borada lom-mim demayapti. Elchi Rozenblum deydiki, AQSh elchixonasi vaziyatni yaqindan kuzatmoqda. "Qirg'iziston va O'zbekiston hukumatilari Abdullayevning erkin harakat qilish huquqini hurmat qilishi lozim. U Qirg'izistondan o'zi istagan tomonga keta olishi kerak", - deydi Rozenblum. Amerika elchisi Toshkentga Prezident Shavkat Mirziyoyevning erkinlik haqidagi nutqlarini eslatmoqda. "Prezident Mirziyoyev o'tgan dekabrda Konstitutsiya kuni munosabati bilan so'zlaganida va boshqa paytlarda ham matbuot erkinligi va jurnalistlarning huquqlari haqida chuqur mohiyatli so'zlar aytgan. AQSh bu bayonotlarni olqishlagan, chunki demokratik tuzum erkin va mustaqil matbuotsiz faoliyat yurita olmaydi". Bu orada Bobomurod Abdullayevning onasi Gavharjon Madaminova Prezident Mirziyoyevga murojaat qilib, o'g'lini qo'yib yuborishni so'ramoqda. Ona deydiki, farzandi begunoh va Qora Mergan taxallusiga umuman aloqasi yo'q. Bobomurod Abdullayev Bishkekda sudga olib ketilayotganida jurnalistlar bilan so'zlashganida hibs ortidagi sababni tushuntirgan edi. Uningcha, O'zbekiston uni Qora Mergan taxallusi bilan tuzumga qarshi ig'vo qilayotganlikda ayblamoqda. "Men Qora Mergan emasman", deya Abdullayev iyul oyida ham "Facebook"da video post qilgan edi. Hozir ham shunday deyapti. Qora Mergan Telegram kanalida yangi postlar chiqib turibdi. Muallifning yozishicha, u Bobomurod Abdullayev emas.